Textes : Is 52, 13-53,12; Ps 30; He 4, 14-16; 5, 7-9; Jn 18, 1-19, 42.

Bampangi batondama,

Bana ya Nzambi,

1. Konso mvula, dibundu Mama na beto ke pesa beto ntangu ya kuyindula ye ya kulanda mbote mbote maswekamu ya lugulusu na beto na lufwa ti lufutumuku ya Mfumu na beto Yezu-Kristu.

1. Na mposo yai ya santu ya mvimba, beto me ndima na kutala Kristu ye na kulanda mbandu ya Yandi me bikila beto: mbandu ya bulemfu, ya lutondo, ya kudikulumusa ye ya kuvanda nsadi.

Bubu, na Kitanu ya Santu, beto ke zola kusungimina kilumbu yina ya Kristu me katula beto na kimpika ya masumu na ngolo ya menga na yandi ya santu, mutindu Yandi me kangudila beto nzila ya zulu na lufwa na Yandi ya mpasi na zulu ya kulunsi.

1. Bonso Kristu me nunga mbeni satana na kulunsi, beto fwete kusosa mpi na kubakisa mbote mbote diswekamu yai ya kulunsi na luzingu na beto bakristu : kulunsi ya fwete vanda nzila ya lugulusu sambu na beto ; kulunsi ya ikele nsuka ya luzingu ve kansi yina ya ke nata beto na kiese ya kukonda nsuka.

Bana batondama

1. Beno fwete kusengumuna mbote mbote nde kulunsi ikele mfunu mingi na luzingu na beto ba kristu ye luzingu nkatu nkulunsi ikele ve. Muntu mosi kukusa beno ve. Luzingu nkatu kulunsi ikele luzingu ve to kusosa na kununga luzingu nkatu kuluta na kulunsi yo ikele mbote ve sambu yina ya ikele Longi ye Mfumu na beto me luta na kulunsi ye me nunga yo.

Luzingu ya bakristu ikele luzingu ya ke tambula kumosi ti kulunsi to ti mampasi ; ye konso muntu to mukristu ikele ti kulunsi na yandi.

Kansi kima ya ikele ya kuluta mfunu ikele mvutu ya konso mukristu na ntwala ya kulunsi n’andi. Beto me landa yo na masonama masantu Kristu, ya ikele mbandu na beto, me losa kulunsi na yandi ve ata Yandi me bwa mbala tatu ; Yandi me kwamina ti yo tii na zulu ya ngumba na kisika ya bo me koma Yandi.

Beto ikele bakristu sambu Mfumu na beto Yezu me ndima kufwa na zulu ya kulunsi, ye mpasi ya Yandi me mona, yo yina me natila ntoto na beto kiese, ngemba, lugulusu ya kieleka.

1. Na kulunsi Kristu ke songa na beto lutondo na yandi ya nene-nene sambu na beto bantu ya masumu. Yandi ke kangula maboko na yandi na kuyamba bantu yonso: yo vanda bantu ya mbote to bantu ya mbi, bamiyibi to ba yina ya ikele na Luzingu ya mbi.

Yandi ke binga konso muntu na kuyantika luzingu ya mpa, luzingu ya bana Nzambi. Yonso yina sambu na kusonga na beto nde yandi ikele kugulusa beto yonso na lutondo na yandi, yandi ke vukisa bantu yonso ya ntoto mvimba na familia kaka mosi: Dibundu.

Menga ti masa ya me noka na ntima na Yandi ikele kusukula beto yonso ye ke kangisa kinduku yina kimakulu ti Nzambi.

Bampangi bakristu

1. Masonama masantu ke zabisa beto nde Yezu me fwa sambu na makieleka; ye Yudasi, mosi ya bantumwa na Yandi, me teka Yandi sambu na muyibi ya mbongo.

Yo yina, mono ke kebisa beno na yina ke tadila mbongo. Beno keba : sambu na mbongo, beto ke mwesa bankaka mpasi, beto ke yekula ye ke vweza bampangi na beto, beto ke yiba, beto ke fwa bantu, beto ke nwana, beto ke kusa ye ke vidisa lukwikilu na beto.

Yo ikele ya kieleka nde mbongo ikele mfunu mingi na luzingu ye beto mpi ke na mfunu ya mbongo sambu na kudia ti kunua, na kusansa nitu, na kulwata, na kufuta mbongo ya bana na nzo-nkanda, na kukwenda nzietolo…Kansi, yo kukituka mfumu na beto ve na kusala nde beto kuvidisa moyo na beto, to kudienga mbundu ; beto kukituka bampika na yo ve. Beto kuzaba kusosa mbongo ye kusadila yo mbote.

1. Beto yindula mpi fioti na yina ke tadila makieleka. Bubu na bwala na beto ye Nsi na beto, luvunu me bilama mpila ve, yo yina bwala na beto ke toma ve. Luvunu me kuma mfumu ye yo me baka kisika ya makieleka.

Bantu ke kusa nkatu kuseka ye nkatu kutita boma bo ke mona nde yo ikele mpila yina ye yo ikele makieleka. Vé, yo ikele mpila yina ve. Yo ikele disumu.

Bantu ke zola diaka ve masonga : Muntu ya ke tuba masonga, bo ke sosa na kufwa yandi go na kusala nde yandi kuzwa mpila ya kutuba ve.

Bankaka ke pesa ntima na yandi mpasi na kutuba nde: “nge ke mona bonso nge muntu ta sobisa Bwala yayi”; “nge ta fwa nzala ti bana sambu na masonga na nge”; “bika, beto me yikamaka kwa beto buna”…

Mono ke tubila beno nde, beno kutita bantu ve, beno kuyambulu luzingu ya bantu ya luvunu, ya bantu ya nku, ya bantu ya masumu, bayina ya ke titaka Nzambi ve.

Beto vanda bantu ya ke sosa masonga ntangu yonso ye na luzingu na beto ya mvimba sambu na kutomisa bwala na beto ye Nsi na beto.

Na ntwala ya mampasi ya ntoto yai, zaba kudibika na maboko ya Mfumu Nzambi, zaba kukanga ntima, zaba kukwamina, kuvutula ve mbela na mbela, mbi na mbi go nku na nku.

1. Na kulunsi, Kristu ke longa beto na kulolula bampangi yonso ya lenda kusala na beto mbi. Beto ikele na nswa diaka ve ya kuvanda bonso bamimpani ya ke vutula ntangu yonso mbela na bampangi.

Yandi mosi me pesa mbandu na ngogo na yandi yai: “Tata, lolula bo sambu bo ke zaba ve inki ya bo ke sala”.

Beto mpi, konso ntangu ya mpangi kulenda kukota beto nsoki, beto kulemba ve na kulolula yandi, na kusamba sambu na yandi na mpila nde yandi kubalula ntima ye kutambula lugulusu ya Kristu. Beto bika bimbeni, bimpala, kuyindudila bantu mbi ; na zina ya Kristu, beto buya bitumba, beto sosa ngwakana, ye ngemba sambu na beto yonso.

Bampangi batondama

1. Na zulu ya kulunsi, Kristu ke songa beto mbandu ya kieleka ya kulanda ye Yandi ke pesa na beto malongi ya mfunu kibeni sambu na luzingu na beto : Lutondo ya kukonda ndilu, Ndodula, Nkwamina na ntangu ya mampasi ye Bulemfu na luzolo ya Nzambi ata mpasi ikele.
2. Beto ta vukisa bisambu na beto kumosi ti Dibundu ya mvimba ya ke samba bubu sambu na bimvuka yonso ya ntoto mvimba nde konso muntu, konso kimvuka kusengumuna na kulunsi ya Kristu ya beto ata kuvumina sesepi yai kidimbu ya lugulusu na beto.

Beto ta lomba yina yonso na nsadisa ya bisambu ya Mama Santa Maria ya me landa Mwana na yandi Yezu tii kuna Kalvari.

|  |  |
| --- | --- |
|  | + José MOKO EKANGA  Pisekopo ya Idiofa |